Stinus Lindgreen (RV), 2023-05-02:
Mange tak.
Tak for ordet.
Det er jo dejligt at være tilbage her i salen – og så for at diskutere noget så vigtigt som digitalisering!
Jeg havde jo første dag tilbage på Borgen her i går.
Det var en meget stille dag, vil jeg sige, efter et halvt års fintælling ude i Københavns Omegns Storkreds.
Heldigvis nåede jeg lige at få at vide, at jeg skulle i salen i dag, så jeg har lige haft mulighed for at læse redegørelsen igennem, men vil også lige undskylde for, at jeg ikke har haft helt så meget tid til at forberede min ordførertale som normalt.
Så I må bære over med mig.
Der er dog nogle nedslagspunkter, som jeg synes det er vigtigt at få belyst og diskuteret.
Det kan vi jo starte på her og så fortsætte i udvalget bagefter.
Her vil jeg gerne fremhæve tre områder.
Vi er et samfund, der har nem og udbredt adgang til internettet, og som på alle niveauer har taget it og digitale løsninger til sig.
Det gælder inden for alle områder.
Inden for sundhedsvæsenet f.eks. bruges data og digitalisering allerede i dag i stor stil, og det vil kun vokse i årene, der kommer.
Nye og mere målrettede behandlinger, bedre sygdomsforståelse, prioritering af vores ressourcer – alt det bygger på data.
Man kunne også nævne, som det også bliver fremhævet i redegørelsen, klima og den grønne omstilling.
Hvordan bruger vi materialer og ressourcer bedre?
Hvordan kan landbruget lave præcisionsvanding, præcisionsgødskning?
Alt det er eksempler på områder, der bygger på god brug af data og digitale løsninger.
Men her skal man huske, at der er to sider.
I redegørelsen nævnes eksempelvis blockchain – beklager det engelske ord, men det er nu engang termen – som en teknologi, der har stort potentiale.
Og det kan være rigtigt, men det er samtidig en af de teknologier, der dokumenterbart har et meget stort klimaaftryk på grund af meget energitunge beregninger.
Når algoritmen er så kompleks, at den bliver en sort boks, hvor du spørger om noget og får et svar ud, er det helt umuligt at vide, hvad der former svaret, og det skal vi være meget bevidste om.
Det blev også nævnt i nogle ordførertaler tidligere – helt oplagte fejl i tekster, der blev genereret af de her nye løsninger.
For det andet kan vi jo ikke tale om at bruge data uden at have et fokus på datasikkerhed.
Digitalisering er ikke et mål i sig selv, men et middel til at opnå en bestemt gevinst.
Særlig når vi bruger personlige data skal der være sikkerhed for, at data ikke misbruges, og at man tager de rette skridt for at forebygge cyberangreb på kritisk infrastruktur.
Her ville det være rigtig godt med en grundig debat, særlig om de offentlige systemer, som vi naturligvis har et stort ansvar for.
Jeg så gerne, at vi som en del af offentlige udbud stillede krav om dataminimering, altså princippet om, at et givent system har adgang til de data, der er nødvendige, i det tidsrum, det er nødvendigt, hverken mere eller mindre.
Samtidig skal datasikkerhed tænkes med fra start af og ikke blot tilføjes som en eftertanke, altså det såkaldte security by design og privacy by design, som en tidligere ordfører også var inde på.
Det kunne også være godt her at have en diskussion af, om ikke open source, som det desværre hedder på godt dansk, ville være fornuftigt i offentlige it-systemer.
På den måde kan vi sikre, at vi ikke kommer til at ende med en afhængighed af bestemte private aktører, fordi ingen andre kan få adgang til kildekoden.
Og samtidig er der gode argumenter for, at det vil øge sikkerheden.
I denne ombæring er vi nødt til at have en grundig analyse af, om vores koordinering af it-sikkerhed er optimal i Danmark, eller om den skal indrettes på en ny måde.
Igen vil jeg nævne behovet for at sikre de borgere, der er digitalt udsatte, herunder muligheden for et analogt alternativ.
Jeg er helt enig i, at det er et meget stort problem, og derfor vil jeg gerne pege på nogle helt oplagte løsninger.
Vi har alene her i København to uddannelsesinstitutioner: Vi har IT-Universitetet, vi har mit eget gamle institut, DIKU, Datalogisk Institut på Københavns Universitet, og lidt nordpå ligger DTU.
Alle tre uddanner netop de specialister, vi diskuterer her i dag, og alle tre må hvert år afvise kvalificerede ansøgere, selv om de gerne vil og kan uddanne dem, og selv om erhvervslivet skriger på dem.
Værst er det på ITU, hvor de må afvise hver anden kvalificerede ansøger.
Det er jo, for at sige det på godt dansk, fjollet.
Vi burde i mine øjne også se på at tillade flere internationale studerende, som bidrager positivt til vores samfund, og som kommer med nogle kvalifikationer og noget viden, som vi har brug for.
Endelig er jeg jo nødt til at sige, at det er kontraproduktivt at diskutere en halvering af kandidatuddannelserne i en situation, hvor vi står og har et stort og stadig voksende behov for højt kvalificerede eksperter.
Det er den helt forkerte vej at gå.
Med de bemærkninger vil jeg gerne sige tak til ministeren for redegørelsen og tak til mine ordførerkolleger for en god debat og tak for ordet til formanden.